Predkladacia správa

Návrh zákona, ktorým sa mení a dopĺňa zákon č. 403/2004 Z. z. o európskom zatýkacom rozkaze a o zmene a doplnení niektorých zákonov predkladá Ministerstvo spravodlivosti SR do legislatívneho procesu z vlastnej iniciatívy.

Podstatou a cieľom návrhu je implementácia ustanovení Rámcového rozhodnutia z 13. júna 2002 o európskom zatýkacom rozkaze a o vydávacom konaní medzi členskými štátmi Európskej únie, ktoré súvisia s pripravovaným vstupom Slovenskej republiky do tzv. schengenského priestoru, reakcia na Správu Komisie o implementácii európskeho zatýkacieho rozkazu a vydávacieho konania medzi členskými štátmi, ako aj  zmena ustanovení zákona, ktorú si vyžiadalo vyhodnotenie praktických poznatkov z uplatňovania zákona a rámcového rozhodnutia. 

Návrh zákona je v súlade s Ústavou SR, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právnom Európskych spoločenstiev a Európskej únie.

Návrh zákona nebude mať finančný, ekonomický ani environmentálny vplyv, ani vplyv na zamestnanosť a podnikateľské prostredie.